Dis so maklik om die bal op die rusbank te vangDit gebeur wel dat die bal op die doellyn verloor word (Foto: Daily Mail) Daar is min dinge in rugby, eintlik in alle sport, wat met jou kop kan smokkel soos druk. Dink maar hoe goed jy in die nette gekolf het net om vir ŉ nulletjie in ŉ wedstryd uitgehaal te word, aan hoeveel balle jy met dryfinkies gevang het net om die bal van die afskop af in ŉ wedstryd aan te slaan, dink maar aan daai skop reg voor die pale wat jy verbrou het, of oor daardie sethou van een meter wat verby die blikkie gerol het. Die huidige wêreldrekord, dis nou dié ene wat in die Guinness-wêreldrekordboek opgeteken is, is in 2010 in Wallis opgestel – 279 aangeë sonder om die bal aan te slaan. Goed so, het die organiseerders van die Graeme Dingle-stigting in Hamilton, Nieu-Seeland, gedink. Kom ons verbeter die rekord, die Chiefs speel immers in Hamilton en daar loop honderde begaafde rugbyspelers rond. Die reëls is eenvoudig. Spelers moet vyf meter uitmekaar staan en kry vyf sekondes om die bal te vang en uit te gee. Daar word ook drie kanse gegee om die rekord te laat spat. Die eerste poging het seepglad verloop, maar slegs 178 deelnemers het opgedaag en dus kon die rekord nie erken word nie. Die organiseerders het die plaaslike skool, Fairfield-kollege, genader om nog deelnemers te stuur, maar volgens stuff.co.nz is die bal met elke poging drie keer laat val. “Bottervingers,” sou die opskrif in die koerant gewees het. Jare gelede, toe Gary Player nog aktief gholf gespeel het, het hy klinieke aangebied en vertonings gelewer. Player het ŉ sethou van twee meter gemis en vanselfsprekend het een van die toeskouers ge-oe en ge-aa. “Ek gee jou R1 000 as jy dit kan doen,” het Player aan die ondersteuner gesê. Dit was destyds meer as ŉ maand se salaris. Net voordat hy geset het, het Player nader gestap en gesê: “Kom ons maak dit R2 000 van my kant af.” Vanselfsprekend het die ondersteuner met die sethou misluk. Dis hoekom Bryan Habana die bal in ŉ toets aanslaan, hoekom Morné Steyn nie die bal in ŉ toets uitskop nie, en dis hoekom Joe Petersen of Fred Zeilinga die bal voor die pale misskop. Dis so maklik om die bal op die rusbank te vang, dis so maklik om die bal om die braaivleisvuur van enige plek af oor te skop. Dis menslik om foute te begaan.